**ELŐTERJESZTÉS**

Tiszavasvári Város Önkormányzata Képviselő-testületének

**2024. május 23-án** tartandó **rendkívüli nyílt** ülésére

**Az előterjesztés tárgya:** **A Tiszavasvári gyepmesteri telep működtetéséről**

**Melléklet:** -

**Az előterjesztés előadója:** Szőke Zoltán polgármester

**Az előterjesztés témafelelőse:** Krasznainé dr. Csikós Magdolna osztályvezető

**Ügyiratszám:** TPH/7015/2024.

**A rendkívüli ülés előterjesztéseit bizottságok nem tárgyalják!**

|  |  |
| --- | --- |
| **Bizottság** | **Hatáskör** |
|  |  |
|  |  |

**Az ülésre meghívni javasolt szervek, személyek:**

|  |  |
| --- | --- |
| dr. Groncsák Andrea Tiva-Szolg Kft ügyvezetője | groncsakandrea@gmail.com |
|  |  |
|  |  |

Tiszavasvári, 2024. május 22.

**Krasznainé dr. Csikós Magdolna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 Fax.: 42/275–000 e–mail: tvonkph@tiszavasvari.hu

Témafelelős: Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**A Tiszavasvári gyepmesteri telep működtetéséről**

**Tisztelt Képviselő-testület!**

A 4440 Tiszavasvári, Sopron utca alatti, 046/1 hrsz.-ú ingatlanon létesített gyepmesteri telep kiszolgáló épülete és 2 db kennelsor használatba vételi engedélyt kapott az SZ-10/ETDR-06/587-17/2024. iktatószámú Szabolcs-Szatmár-Bereg Vármegyei Kormányhivatal Építésügyi és Örökségvédelmi Főosztály határozata alapján, mely döntés 2024. március 5. napján véglegessé vált.

Ezt követően megkezdődtek a tárgyalások a Szabolcs-Szatmár-Bereg Vármegyei Kormányhivatal Élelmiszerlánc-biztonsági és Állategészségügyi Főosztályával, mint gyepmesteri telep működését engedélyező hatósággal.

**A gyepmesteri telep engedélyeztetése célszerű** jelenleg nálunk, mivel az ebrendészeti telephez képest itt plusz követelmény egy állati tetem átvétel, állati melléktermék átvétel, elszállíttatás ártalmatlanításra is, mely önkormányzatoknál előírt, kötelező feladat.

A kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021 (XII.27.) Korm. rendelet előírásai vonatkoznak a gyepmesteri telepek működtetésére. (Továbbiakban: kormányrendelet)

**A cél alapítványokkal való együttműködés, örökbefogadások elősegítése, így az állatok gazdásítása.**

Az engedélyező hatósággal való előzetes egyeztetések alapján **az ebrendésznek meghatározott szakirányú végzettséggel nem szükséges rendelkeznie** a működési engedély beadásakor, de kiemelt cél az állatok szakszerű ellátása érdekében egy megfelelő tanfolyam elvégzésének támogatása a későbbiekben.

**A telep szolgáltatási, ellátási területe Tiszavasvári közigazgatási területe lenne.**

Az üzemeltető Tiva-Szolg Kft. közszolgáltatási szerződéssel látná el a feladatot jelenleg csupán Tiszavasvári részére. Későbbi tervek között szerepel a telep bővítése, hiszen a városnak is szüksége lenne több kapacitásra, és a környező települések is megkeresésre kerülhetnének szabad helyek terhére díj ellenében történő befogásokra.

A hatósággal történt előzetes egyeztetés alapján, amennyiben megfelelünk az engedélyeztetés feltételeinek, **a telep határozatlan időre kaphat működési engedélyt,** későbbi ellenőrzések mellett.

A Tiva-Szolg Kft. alapító okiratában jelenleg szerepelnek az alábbi TEÁOR kódok, melyek megfelelőek a gyepmesteri telephez:

7500 Állategészségügyi ellátás

6820 Saját tulajdonú, bérelt ingatlan bérbeadása, üzemeltetése

3811 Nem veszélyes hulladék gyűjtése

A Kft. alapító okirata tartalmazza a 046/1 hrsz-ú tiszavasvári ingatlant telephelyként is, így az **alapító okirat módosítása a gyepmesteri telep kialakításához nem szükséges.**

A Tiva-Szolg Kft. Képviselő-testület által a 232/2023 (IX.28.) Kt határozattal elfogadott **használati szerződése tartalmazza a gyepmesteri telep helyszínét is, így ennek módosítására sincs szükség:**

***„A jelenleg, a feladatellátást szolgáló ingatlan vagyon:***

*tiszavasvári külterület* ***046/1 helyrajzi számú*** *27,8474 ha nagyságú szántó, rét művelési ágú ingatlanból - a jelen szerződés 2. mellékletét képező helyszínrajzon bekeretezve megjelölt -* ***6.6995 ha nagyságú rész,*** *melyből 2,1598 ha rész energiafűzzel telepített, a közmunka mezőgazdasági programelem megvalósítását szolgáló 0,2291 ha fóliás növénytermesztésre, 3,7888 ha szántóföldi növénytermesztésre hasznosított terület, valamint* ***0,5218 ha tervezett gyepmesteri telep;*** *„*

A 2012/21/EU bizottsági határozat 2. cikk (2) bekezdése értelmében a közszolgáltatási szerződéseket legfeljebb 10 évre lehet megkötni, így a Tiva-Szolg Kft és az Önkormányzat közötti gyepmesteri feladatellátási megállapodás 10 éves időtartamra jöhet létre.

A Tiva-Szolg Kft. 2024. június 30-ig tudja legkésőbb ellátni a feladatot, hiszen egy jogutódlás van folyamatban, melynek során feladatait a Tiszavasvári Városüzemeltetési Nonprofit Kft. (későbbiekben TÜVIT Kft.) fogja ellátni. A TÜVIT Kft., mint kiválással létrejövő kft. a Képviselő-testület 71/2024 (III.28.) Kt. sz. határozatára tekintettel a bejegyzését követően szerezhet végleges működési engedélyt a feladatra.

Az új bejegyzett céggel jöhet létre 10 évre közszolgáltatási megállapodás. A TÜVIT Kft. jogutódja a Tiva-Szolg Kft-nek, így csupán működési engedély módosításra lesz szükség.

**A működési engedély beadáshoz az alábbiak megadása szükséges:**

1. **Telep tulajdonosa és üzemeltetője adatai**

A tulajdonos Tiszavasvári Város Önkormányzata, mind a Telep, mind a gépjármű, mind a beszerzett eszközök tekintetében. Az üzemeltetést javaslom a Tiva-Szolg Kft. részére átadni feladatellátási szerződéssel, hiszen jelenleg az összes városüzemeltetési feladatot ezen Kft. látja el városunkban. Közmunkás munkaerő segítséget is a Kft. tud biztosítani, továbbá a Sopron úti telephelyen egyéb mezőgazdasági feladatellátási helyként már jelen van a Kft, így az őrzést, üzemeltetést, Telep működésének napi felügyeletét rugalmasabban meg tudná oldani. A Kft végzi a közétkeztetés feladatokat is, így a konyháról kikerülő ételmaradékok is felhasználásra kerülhetnének a kutyák etetéséhez.

1. **Ebrendész adatai**

Javaslom a telepre 1 fő ebrendész, 1 fő állatgondozó és 1 fő adminisztrátor munkaerő biztosítását a napi feladatok ellátása érdekében, valamint arra is hivatkozással, hogy a kormányrendelet 9. § (1) alapján a telepnek hétköznapokon legalább 2 órán keresztül nyitva kell tartania, valamint hétköznap, ünnep- és szabadnapokon is kötelező a telefonos elérhetőség biztosítása 8 és 20 óra között. A befogott kutyákról nyilvántartást kell vezetni, a telepnek honlapot kell működtetni, e-mail címet kell létesítenie.

A kutyák befogása, napi gondozása (etetés, takarítás), nevelése, szocializálása, átmozgatása, örökbe adása, ügyfelekkel, lakossággal való kapcsolattartás szintén sokrétű, több embert kívánó feladat a folyamatos ellátás érdekében.

1. **Telephely címe:** 4440 Tiszavasvári, Sopron utca alatti, 046/1 hrsz.

**Telefonszáma: A Tiva-Szolg Kft mobiltelefon előfizetése lesz a későbbiekben.**

Honlap címe: [www.tivaszolg.hu](http://www.tivaszolg.hu)

E-mail címe: [tivaszolgnonprofit@gmail.com](mailto:tivaszolgnonprofit@gmail.com)

1. **Szolgáltató állatorvos adatai**

Az állatorvosi feladatok ellátása érdekében javaslom Dr. Bodnár József állatorvossal történő szerződéskötést. Doktor Úrral már egyeztetés történt az ügyben és árajánlat bekérésre is sor került a Tiva-Szolg Kft által. A feladat ellátását vállalná. Az előterjesztés melléklete a vele kötendő szerződés tervezete.

1. **A működési engedély beadásakor nyilatkozattétel szükséges az alábbiakról:**

* Ebrendész kerül alkalmazásra
* Állatorvossal szerződés kerül megkötésre
* Biztosítottak a kormányrendeletben meghatározott állattartási körülmények
* **A telep rendelkezik a kormányrendelet 1. sz. mellékletében meghatározott műszaki feltételekkel**

Ezen feltételek az épület és a Telep egésze kialakításánál figyelembe vételre kerültek. A Telep pályázat keretében került kialakításra. Beszerzésre került egy gépjármű a feladathoz. Beszerzésre kerültek alapeszközök (etetőtálak, horog, kesztyű, bútorok stb.) a feladat ellátásához, az állatok befogásához, tartásához, gondozásához, állatorvosi ellátásához.

* **Biztosítottak az állati eredetű melléktermékek ideiglenes elhelyezésének és azok ártalmatlanításra történő szállítás feltételei**

Az ATEV Zrt. szolgáltatóval előzetes egyeztetések történtek ezen feladat ellátására. Ezen szolgáltató a környéken egyedüliként biztosít ilyen jellegű szolgáltatást, az árlistája a honlapján elérhető. A Tiva-Szolg Kft részéről az adatok megadása a Zrt felé megtörtént a szerződéskötéshez.

A gyepmesteri telep működési engedélyéhez már konkrétan csatolni kell az alábbiakat:

1. Megkötött állatorvosi szerződés
2. Önkormányzattal kötött feladatellátási szerződés
3. Állati eredetű melléktermékek elszállítását és ártalmatlanítását végző szolgáltatóval kötött szerződés
4. Gyepmesteri Telep Szervezeti és Működési Szabályzatát
5. Gyepmesteri Telep felszámolási tervét megszűnés esetére (SZMSZ 2. sz. melléklete)
6. Gyepmesteri Telep részletes alaprajzát (rendelkezésre áll)

**A fent vázolt pontokban meghatározott dokumentumok tervezetét tartalmazzák jelen előterjesztés határozat-tervezet mellékletei.**

**Tiszavasvári Város Önkormányzat költségvetésében 16 millió Ft került elkülönítésre a 2024. évben gyepmesteri telep üzemeltetésére céltartalékban éves kiadásokra.**

**A Telep működésekor az alábbi főbb kiadásokkal számolhatunk előre láthatóan:**

* Bérköltségek 3 fő (ebrendész, állatgondozó, adminisztrátor)
* Kutyatáp költsége
* Telep rezsiköltségei (víz, áram, fűtés, telefon, internet)
* Állatorvosi díjak
* Gépjárműhöz kapcsolódó költségek (üzemanyag, biztosítási díjak, karbantartási költségek)
* Személyzet számára munkaruha, védőruha biztosítása
* Tisztítószerek, fertőtlenítő szerek
* Gyógyszer, kötszer költségek (állatgyógyászati készítmények)
* Épületkarbantartási költségek
* Ebrendészeti tanfolyam díja
* ATEV Zrt. szerződés szerinti állati melléktermék elszállítás díjai

A Tiva-Szolg Kft. jelenleg dolgozik a telep működtetése költségvetése kidolgozásán, illetve több várható kiadás későbbiekben fog realizálódni, így jelen esetben egy kezdő önkormányzati támogatást javaslok biztosítani havi 2.000.000 Ft értékben.

A Tiva-Szolg Kft részére az üzemeltetéshez szükséges költségek átadásra kerülnének az önkormányzat részéről 7 hónapra vetítve előre láthatóan, havi ütemezésben.

A gyepmesteri telep a későbbiekben lakosság számára nyújtott fizetős szolgáltatásokból bevételekhez is juthatna. Ezen szolgáltatások igénybe vételi díjait szükséges meghatározni a Telep Szervezeti és Működési Szabályzata 1. sz. mellékletében egy díjtétel táblázatban.

A járóbeteg ellátások átszervezése kapcsán a képviselő-testület 2024. március 28. napján tartott ülésén döntést hozott a Tiva-Szolg Kft megszüntetéséről és egy új Városüzemeltetési Kft létrehozásáról. Az átszervezés kiválásos jogutódlással valósul meg.

**A kiválás útján létrejövő új gazdasági társaság főbb adatai:**

**Cégnév:** Tiszavasvári Városüzemeltetési Nonprofit Kft.

**Rövidített név:** TÜVIT Kft.

**Székhely:** 4440 Tiszavasvári, Báthori u. 6.

**Cégforma:** nonprofit közhasznú korlátolt felelősségű gazdasági társaság

**Egyedüli tagja és alapítója:** Tiszavasvári Város Önkormányzata

**Tiszavasvári Város Önkormányzata egyedüli tag és alapító**

Jelen gyepmesteri telep működésének beindítása a jelenlegi Tiva.Szolg Kft. keretein belül kezdődne meg, hiszen az új cég még nincs bejegyezve a cégbíróságon. A működési engedélyt is a Tiva-Szolg Kft kérelmezné. A feladat új cégbe való átadása a későbbiekben valósulna meg. A TÜVIT Kft. jogutódja a Tiva-Szolg Kft.-nek.

**Kérem a Képviselő-testületet, hogy szíveskedjen az előterjesztést megtárgyalni és a határozat-tervezetet annak mellékleteivel együtt elfogadni**.

Tiszavasvári, 2024. május 22.

**Szőke Zoltán**

**polgármester**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2024. (V. 23.) Kt. számú**

**határozata**

**(…./2024. (V.23.) sz. Tiva-Szolg. Kft. alapítói határozat)**

**A Tiszavasvári gyepmesteri telep működtetéséről**

Tiszavasvári Város Önkormányzata Képviselő-testülete **a Tiszavasvári gyepmesteri telep működtetéséről** szóló előterjesztéssel kapcsolatban az alábbi határozatot hozza:

1. a) Elfogadja jelen határozat 1. sz. mellékletét képező feladatellátási szerződést gyepmesteri telep működtetésével kapcsolatban határozott időre - a 71/2024 (III.28.) Kt határozatra tekintettel a kiválással létrejövő új korlátolt felelősségű társaság cégbírósági bejegyzéséig- az abban szereplő tartalommal.
2. Elfogadja, hogy a Tiva-Szolg Nonprofit Kft. Tiszavasvári Város közigazgatási területén ellátja a kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021. (XII.27.) Korm. rendelet előírásainak megfelelően a kóbor állatok befogását, városi gyepmesteri telepen történő tartását, állatok tulajdonjog átruházását, kóbor állatok életének védelme feladatokat a telep véglegessé vált működési engedélye birtokában.
3. Elfogadja, hogy a gyepmesteri feladatellátás tekintetében a TÜVIT Kft. a Tiva-Szolg Kft. jogutódja.
4. Elfogadja a határozat 2. sz. mellékletét képező feladatellátási szerződést 10 éves időtartamra a Tiszavasvári Városüzemeltetési Nonprofit Kft. (TÜVIT Kft.)-vel az abban szereplő tartalommal a gyepmesteri telep üzemeltetésre, a 71/2024 (III.28.) Kt határozatra hivatkozással, melyben döntés született a Tiva-Szolg Kft. kiválásos jogutódlásáról.
5. Felkéri a Tiva-Szolg Kft ügyvezetőjét, hogy a városi gyepmesteri telep működési engedélye megszerzése iránt a szükséges kérelmet nyújtsa be az illetékes állategészségügyi hatósághoz.
6. Felhatalmazza a Tiva-Szolg Kft ügyvezetőjét, hogy a telep működéséhez szükséges szerződéseket megkösse.
7. Elfogadja a Tiszavasvári Város Önkormányzat Gyepmesteri Telepe Szervezeti és Működési Szabályzatát jelen határozat 3. sz. melléklete szerinti tartalommal.
8. Elfogadja jelen határozat 4. sz. mellékletét képező állatorvosi szerződést, és felhatalmazza a Tiva-Szolg Kft ügyvezetőjét annak aláírására.
9. Felkéri az ügyvezetőt, hogy a feladat üzemeltető váltását, működési engedély módosítását a TÜVIT Kft. cégbírósági bejegyzése után az illetékes hatóságoknál kérelmezze, az ahhoz szükséges szerződéseket kösse meg.
10. Felkéri a polgármestert, hogy jelen döntésről tájékoztassa a Tiva-Szolg Kft. ügyvezetőjét. A 2013. évi V. tv. (Ptk.) 3:109 § (4) bek. alapján az egyszemélyes társaság legfőbb szerv hatáskörébe tartozó kérdésekben az alapító döntése az ügyvezetéssel való közléssel válik hatályossá.

**Határidő:** azonnal

**Felelős:** Szőke Zoltán polgármester

és dr. Groncsák Andrea Tiva-Szolg Kft ügyvezetője

**…./2024. (V.23.) Kt. számú határozat 1. sz. melléklete**

**Feladatellátási szerződés**

**Gyepmesteri Telep üzemeltetésére**

Mely létrejött egyrészről **Tiszavasvári Város Önkormányzata** (székhelye: 4440 Tiszavasvári, Városháza tér 4., adószáma: 15732468-2-15 képviseli: Szőke Zoltán polgármester) - a továbbiakban: **Önkormányzat -**,

másrészről **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság,** mint az önkormányzat 100 %-os tulajdonában lévő gazdasági társaság (Cg. 15-09-063127, székhely: 4440 Tiszavasvári, Báthori u. 6. sz., képviseli: Dr. Groncsák Andrea ügyvezető) - továbbiakban: **Tiva-Szolg Nonprofit Kft. -**

* továbbiakban együtt: Felek –

között, az alulírott napon és helyen az alábbi feltételekkel, Tiszavasvári Város Önkormányzata Képviselő-testületének „A Tiszavasvári gyepmesteri telep működéséről”szóló…../2024. (V.23.) Kt. határozata (mely a …../2024. (V. 23.) számú alapítói határozatnak minősül) alapján a következők szerint:

**1. A szerződés tárgya, időtartama:**

**1.1. A Tiszavasvári Településszolgáltatási és Vagyonkezelő Nonprofit Korlátolt Felelősségű Társaság** Tiszavasvári Város Önkormányzata 100 %-os tulajdonában áll. A közbeszerzésekről szóló 2015. évi CXLIII. törvény 9. § h) pontja alapján a törvényt nem kell alkalmazni az 5. § (1) bekezdésében meghatározott ajánlatkérő szervezet (5. § (1) bekezdés c) pontja: önkormányzat) olyan jogi személlyel kötött szerződésére, amely felett az ajánlatkérő a saját szervezeti egységei felettihez hasonló kontrollt gyakorol, döntő befolyással rendelkezik annak stratégiai céljai meghatározásában és működésével kapcsolatos jelentős döntéseinek meghozatalában, valamint amelyben közvetlen magántőke-részesedés nincsen, és amely éves nettó árbevételének több mint 80%-a a kontrollt gyakorló ajánlatkérővel vagy az ajánlatkérő által e pont szerint kontrollált más jogi személlyel kötött vagy kötendő szerződések teljesítéséből származik. A fent hivatkozott jogszabályi rendelkezéseknek megfelel a szerződő felek jelen megállapodása.

**1.2. Felek megállapodnak abban**, **hogy az Önkormányzat átadja, a Tiva-Szolg Nonprofit Kft. átveszi a Tiszavasvári gyepmesteri telep működtetésével kapcsolatos feladatellátási kötelezettséget,** a telep működtetésével a végleges működési engedély megszerzése időpontjától. A feladat ellátó, gyepmesteri telep üzemeltető a Tiva-Szolg Nonprofit Kft lesz. Feladatát a hatályos jogszabályok, és az érvényes végleges működési engedélynek megfelelően látja el.

1.3. Jelen szerződés a szerződés aláírásától, **a gyepmesteri telep működtetése** feladatellátáshoz szükséges végleges működési engedély megszerzése birtokában **legkésőbb** a 71/2024 (III.28.) Kt határozatra tekintettel a kiválással létrejövő új korlátolt felelősségű társaság cégbírósági bejegyzéséig **határozott időre jön létre. A Tiva-Szolg Kft. jogutódja a feladatellátás tekintetében a Tiszavasvári Városüzemeltetési Nonprofit Kft. (TÜVIT Kft.)**

1.4. A Tiva-Szolg Nonprofit Kft. Tiszavasvári Város közigazgatási területén ellátja a kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021. (XII.27.) Korm. rendelet előírásainak megfelelően a kóbor állatok befogását, városi gyepmesteri telepen történő tartását, állatok tulajdonjog átruházását, kóbor állatok életének védelme feladatokat.

**2. A Tiva-Szolg Nonprofit Kft. részére nyújtott működési támogatás:**

2.1 Az Önkormányzat a **Tiva-Szolg Nonprofit Kft. jelen szerződés 1. pontjában meghatározott feladatellátásához a** **működési kiadások fedezetére** havonta 2.000.000-Ft, **működési támogatást biztosít.**

2.2. A havi működési támogatást **utólag a tárgyhónapot követő 6. napjáig** utalja át az **Önkormányzat** a **Tiva-Szolg Nonprofit Kft.** alábbi pénzforgalmi számlaszámára: 68700016-10131501-00000000**.**

**Amennyiben** a Tiva-Szolg Nonprofit Kft. **feladatellátásához szükséges,** úgy a költségvetésben szereplő összeg keretén belül, a **Tiva-Szolg Nonprofit Kft. indokolt írásbeli kérésére Önkormányzat gondoskodik a havi részleten felüli összeg utalásáról**.

2.3. A **működési támogatás összege az általános forgalmi adóra is fedezetet biztosít.** A Tiva-Szolg Nonprofit Kft-nek a működési támogatást **tárgyévben kell felhasználnia, kivéve a munkabért és az ahhoz kapcsolódó közterheket,** a támogatás erre fordítandó részét a **tárgyévet követő év első hónap huszadik napjáig kell felhasználnia.** A **fel nem használt** támogatási összeget legkésőbb az éves beszámolóval egyidejűleg **köteles visszautalni** az Önkormányzat **11744144-15404761 számú pénzforgalmi számlájára**.

A Tiva-Szolg Nonprofit Kft. tudomásul veszi, hogy az önkormányzat a jelen szerződés megszegésével kapcsolatban a Tiva-Szolg Nonprofit Kft-vel szemben felmerülő igényeit, ezen szerződés alapján **azonnali beszedési megbízás útján érvényesíti.**

2.4. Az Áht. 50/A §-ában foglaltak alapján a **Tiva-Szolg Nonprofit Kft. vállalja, hogy valamennyi fizetési számlájára vonatkozóan,** Tiszavasvári Város Önkormányzata javára szóló beszedési megbízás benyújtására vonatkozó **felhatalmazó nyilatkozatot ad a pénzügyi fedezethiány miatt nem teljesíthető fizetési megbízás esetére** a követelés legfeljebb **35 napra való sorba állítására vonatkozó rendelkezéssel együtt.**

2.5. A szakmai és pénzügyi **beszámoló elmulasztása, illetve határidőn túli benyújtása esetén**, a Tiva-Szolg Nonprofit Kft. a támogatási összeget maradéktalanul visszautalja az Önkormányzat **11744144-15404761 számú pénzforgalmi számlájára.**

**3.** **Szakmai garanciák**

**3.1. Tiva-Szolg Nonprofit Kft. kijelenti**, hogy jelen szerződés 1. pontjában megjelölt **Tiszavasvári városi gyepmesteri telep működtetése és ebbefogás** **feladatot képes ellátni.** **Tiva-Szolg Nonprofit Kft.** vállalja, a feladat-ellátási kötelezettség címzettjeként az átvételt követően gondoskodik az ellátás folyamatos és zökkenőmentes működtetéséről a szakmai előírások betartása mellett a városi gyepmesteri telep képviselő-testülete által elfogadott Szervezeti és Működési Szabályzata előírásait is betartva.

3.2. **Tiva-Szolg Nonprofit Kft.** **köteles a feladatellátásra vonatkozó mindenkori jogszabályokat, szabványokat, hatósági, szakhatósági és műszaki előírásokat betartani.**

3.3. **Tiva-Szolg Nonprofit Kft.** köteles jelen szerződésben szabályozott feladatellátás **tekintetében az Önkormányzat részére évente beszámolni**, legkésőbb a tárgyévet követő év május 31. napjáig.

3.4. Felek vállalják, hogy a **működési alapdokumentumok** (különösen működési engedély; szervezeti és működési szabályzat, díjtételek meghatározása) **tekintetében együttműködnek a jelen szerződés alapján szükséges módosítások elvégzésében.**

3.5. Tiva-Szolg. Nonprofit Kft. **vállalja**, hogy a **feladatellátás folyamatossága érdekében gondoskodik a működési engedély megszerzéséről**, valamint a működés megkezdéséhez, illetve jogszerű feladatellátás fenntartásához **szükséges tőke és likviditás biztosításáról**. Tiva-Szolg. Nonprofit Kft. köteles jelen szerződés megkötését követően **haladéktalanul, az illetékes álletegészségügyi hatóságtól működési engedélyt kérni**. Köteles továbbá a feladatellátás **teljes időtartama alatt jogerős és érvényes működési engedéllyel rendelkezni.**

1. **A tárgyi feltételek biztosításával kapcsolatos kérdések**

4.1. Az Önkormányzat a feladatellátáshoz szükséges épületet, helyiségeket a Tiva-Szolg. Nonprofit Kft. részére ingyenes használatba adta, melyre vonatkozóan külön használati szerződés rendelkezései az irányadóak.

4.2. A feladatellátáshoz beszerzett jelen megállapodás mellékletét képező eszközlista szerinti gépjármű és eszközöket az Önkormányzat ingyenes használatba adja a Tiva-Szolg Kft részére.

4.3. Tiva-Szolg Nonprofit Kft köteles gondoskodni a feladatellátást szolgáló **ingó vagyon vonatkozó jogszabályok szerinti tárgyi minimum feltételeknek való megfelelőségéről**, ezen belül a **- saját és használatra átadott – eszközök pótlásáról, javításáról, karbantartásáról, felülvizsgálatáról saját költségén.**

1. **Munkavállalókkal kapcsolatos kérdések**

A Tiva-Szolg Kft. köteles a feladatellátáshoz szükséges, jogszabályban foglalt, valamint a telep Szervezeti és Működési Szabályzatában a képviselő-testület által meghatározott személyi minimumfeltételeket biztosítani.

1. **Ellenőrzés**

6.1. A Tiva-Szolg Nonprofit Kft. köteles az **önkormányzat eseti kérésére** a szerződéssel érintett feladatellátásról **írásos, számadatokkal alátámasztott tájékoztatót készíteni.**

6.2. Az **önkormányzat jogosult** – illetve jogszabályban meghatározott esetekben köteles – a Tiva-Szolg Nonprofit Kft. szerződésben vállalt kötelezettségei teljesítését **bármikor ellenőrizni.**

6.3. A **Tiva-Szolg Nonprofit Kft. köteles** az önkormányzat meghatalmazott képviselőivel **együttműködni. Köteles az önkormányzat meghatalmazott képviselői részére minden az ellenőrzés elvégzéséhez szükséges támogatást megadni**, így különösen a számviteli nyilvántartásba betekintést engedni, valamint a szerződésben vállalt tevékenységvégzésre, illetve egyébként a gazdálkodására vonatkozó minden rendelkezésre álló adatot és információt megadni.

6.4. A **Tiva-Szolg Nonprofit Kft.** köteles azonnal írásban jelenteni az **Önkormányzatnak**, ha a feladat ellátás folyamatossága bármilyen okból kifolyólag veszélybe kerül.

1. **Szerződés felmondása**

7.1. Felek megállapodnak abban, hogy jelen szerződést **rendes felmondással nem lehet felmondani.**

7.2. Felek megállapodnak abban, hogy jelen szerződés **írásban, közös megegyezéssel** megszüntethető.

7.3. A **Tiva-Szolg Nonprofit Kft. a szerződést 3 hónapos rendkívüli felmondással** abban az esetben mondhatja fel, ha az **Önkormányzat** a jelen szerződésben meghatározott közfeladatok ellátásához szükséges **működési támogatást nem tudja biztosítani** és ezzel lehetetlenné teszi a Tiva-Szolg Nonprofit Kft.ez irányú további működését.

**8. Egyéb rendelkezések**

8.1. A jelen megállapodásban nem szabályozott kérdések tekintetében a Polgári Törvénykönyv és a vonatkozó jogszabályok rendelkezései az irányadók.

8.2. Felek megállapodnak abban, hogy jelen szerződéssel kapcsolatban jognyilatkozat érvényesen kizárólag írásban tehető.

8.3. Az Önkormányzat (a továbbiakban e pont alkalmazásában: Adatkezelő) tájékoztatja a Kft-t, hogy jelen jogügylet kapcsán az Európai Parlament és a Tanács 2016/679 Rendeletében (GDPR) és az információs önrendelkezési jogról és az információszabadságról szóló 2011. évi CXII. törvényben (Infotv.) foglalt adatvédelmi és adatkezelési szabályokat betartja, azoknak megfelelően jár el. Adatkezelő tájékoztatja a Kft.-t, hogy jelen szerződésben rögzített adataikat a vonatkozó jogszabályoknak megfelelően, a szerződéses jogviszonyból eredő jogi kötelezettség teljesítése érdekében kezeli. Ezen túlmenően tájékoztatja a Kft-t, hogy a kapcsolattartásra szolgáló adataikkal kizárólag a kapcsolattartás céljából rendelkezik. Az adatok kizárólag jogszabályban és belső szabályzatban meghatározott irattárazási ideig tárolhatók. A Kft-nek joga van bármikor kérelmezni Adatkezelőtől a rá vonatkozó adatokhoz való hozzáférést, azok helyesbítését, törlését vagy kezelésének korlátozását, és tiltakozhatnak személyes adatainak kezelése ellen. A Kft. jelen szerződés aláírásával hozzájárul ahhoz, hogy a hivatkozott jogszabályok alapján Adatkezelő személyes adatait a fent említettek szerint kezelje.

8.4. Jelen szerződést Tiszavasvári Város Önkormányzata Képviselő-testülete …/2023. (V.25.) Kt. számú határozatával hagyta jóvá.

8.5. Szerződő Felek kijelentik, hogy a jelen szerződésben foglaltakat elolvasták, megértették, és mint a szerződéses akaratuknak mindenben megfelelőt, jóváhagyólag saját kezűleg aláírták 5 eredeti példányban.

Tiszavasvári, 2024. …………………..

………………………………… ……………………………

**Tiva-Szolg Nonprofit Kft. Tiszavasvári Város Önkormányzata**

**Dr. Groncsák Andrea Szőke Zoltán**

**ügyvezető polgármester**

Pénzügyi ellenjegyző: ……………………………..

|  |  |
| --- | --- |
| **GYEPMESTERI TELEP** | |
| **eszközlista** | |
| **Mennyiség(db)** | **Megnevezés** |
| 1 | **MAN SYN1E TGE gépjármű RXD-154** |
| 1 | Kutyabefogó hurok |
| 1 | Műtőasztal, elektromos: 120 x 58 cm-es rozsdamentes asztallap, Porfestett lábbal, oldalán rögzítési lehetőség, min. magasság: 78 cm, max. magasság: 112 cm |
| 1 | + Rácsos asztalhosszabbító, rögzítővel |
| 1 | + Infúzió tartó, rögzítővel |
| 1 | + Műtőasztalhoz műszertálca, rögzítővel |
| 1 | Hűtőszekrény |
| 1 | Mérleg, állatorvosi, Soehnle |
| 1 | Hőlégsterilizátor 20 l (CBM) 2431/A |
| 1 | Lámpa, vizsgálólámpa LED KS-Q7 |
| 1 | Hulladékgyűjtő rozsdamentes 12 l |
| 1 | Hulladékgyűjtő rozsdamentes 20 l |
| 1 | Törlő adagoló hajtogatott papírhoz |
| 1 | Fertőtlenítő adagoló 0,45-1 l |
| 1 | Szekrény fali, 60x30x60 cm, kulcsos |
| 1 | Szekrény kartoték 5 fiókos, fém fiókkal, 35x51x131 |
| 3 | Hegar-Olsen féle tűfogó - 14 cm hosszú |
| 3 | Sebészeti csipesz - egyenes horgas  13 cm |
| 3 | Sebészeti csipesz - 15 cm |
| 1 | Hartmann-féle idegentest fogó - 14 cm hosszú |
| 3 | Sebészeti olló hajlított - hegyes-tompa 14 cm |
| 3 | Sebészeti olló hajlított - tompa-tompa  14 cm |
| 2 | Olló egyenes - hegyes-tompa  18 cm |
| 12 | Érfogó Pean-féle fogazás nélkül - hajlított 12 cm |
| 6 | Érfogó Pean-féle fogazás nélkül - hajlított 14,5 cm |
| 3 | Hegar-Olsen féle tűfogó - 17 cm hosszú |
| 1 | Varratszedő olló  - 12 cm |
| 6 | Érfogó Pean-féle fogazás nélkül - egyenes 12 cm |
| 3 | Kutyaház Natura M-L, 104 x 72 x 68 cm |
| 2 | Kutyaketrec ABC-ZOO 91 x 61 x 66 cm, fekete, 2 ajtó |
| 2 | Kutyaketrec ABC-ZOO 122 x 79 x 86 cm, fekete, 2 ajtó |
| 2 | Trixie Szájkosár Műanyag M fekete |
| 2 | Trixie Szájkosár Műanyag L fekete |
| 2 | Trixie Szájkosár Műanyag L-XL fekete |
| 20 | Trixie fém itatótál 1.8l/20cm |
| 6 | Trixie fém itatótál 2.8l/24cm |
| 2 | Trixie Classic hosszabbítható póráz L-XL 2m/25mm |
| 2 | Trixie Classic póráz L-XL 1m/25mm fekete |
| 2 | Trixie Nyakörv Classic S-M 30-45cm/15mm fekete |
| 2 | Trixie Nyakörv Classic L-XL 40-65cm/25mm fekete |

**…./2024. (V.23.) Kt. számú határozat 2. sz. melléklete**

**Feladatellátási szerződés**

**Gyepmesteri Telep üzemeltetésére**

Mely létrejött egyrészről **Tiszavasvári Város Önkormányzata** (székhelye: 4440 Tiszavasvári, Városháza tér 4., adószáma: 15732468-2-15 képviseli: Szőke Zoltán polgármester) - a továbbiakban: **Önkormányzat -**,

másrészről **Tiszavasvári Városüzemeltetési Nonprofit Korlátolt Felelősségű Társaság (TÜVIT Kft.),** mint az önkormányzat 100 %-os tulajdonában lévő gazdasági társaság (Cg. ……….., székhely: 4440 Tiszavasvári, Báthori u. 6. sz., képviseli: Dr. Groncsák Andrea ügyvezető) - továbbiakban: **TÜVIT Kft. -**

* továbbiakban együtt: Felek –

között, az alulírott napon és helyen az alábbi feltételekkel, Tiszavasvári Város Önkormányzata Képviselő-testületének „A Tiszavasvári gyepmesteri telep működéséről”szóló…../2024. (V. 23.) Kt. határozata (mely a …../2024. (V. 23.) számú alapítói határozatnak minősül) alapján a következők szerint:

**1. A szerződés tárgya, időtartama:**

**1.1. A Tiszavasvári Városüzemetetési Nonprofit Korlátolt Felelősségű Társaság** Tiszavasvári Város Önkormányzata 100 %-os tulajdonában áll. A közbeszerzésekről szóló 2015. évi CXLIII. törvény 9. § h) pontja alapján a törvényt nem kell alkalmazni az 5. § (1) bekezdésében meghatározott ajánlatkérő szervezet (5. § (1) bekezdés c) pontja: önkormányzat) olyan jogi személlyel kötött szerződésére, amely felett az ajánlatkérő a saját szervezeti egységei felettihez hasonló kontrollt gyakorol, döntő befolyással rendelkezik annak stratégiai céljai meghatározásában és működésével kapcsolatos jelentős döntéseinek meghozatalában, valamint amelyben közvetlen magántőke-részesedés nincsen, és amely éves nettó árbevételének több mint 80%-a a kontrollt gyakorló ajánlatkérővel vagy az ajánlatkérő által e pont szerint kontrollált más jogi személlyel kötött vagy kötendő szerződések teljesítéséből származik. A fent hivatkozott jogszabályi rendelkezéseknek megfelel a szerződő felek jelen megállapodása.

**1.2. Felek megállapodnak abban**, **hogy az Önkormányzat átadja, a TÜVIT Kft. átveszi a Tiszavasvári gyepmesteri telep működtetésével kapcsolatos feladatellátási kötelezettséget,** a telep működtetésével a végleges működési engedély megszerzése időpontjától. A feladat ellátó, gyepmesteri telep üzemeltető a TÜVIT Kft lesz. Feladatát a hatályos jogszabályok, és az érvényes végleges működési engedélynek megfelelően látja el.

1.3. Jelen szerződés a szerződés aláírásától, **a gyepmesteri telep működtetése** feladatellátáshoz szükséges végleges működési engedély megszerzése birtokában **10 éves határozott időre szól.**

Jelen szerződésben meghatározott feladatellátás a 71/2024 (III.28.) Kt határozatra tekintettel a kiválással létrejövő új korlátolt felelősségű társaság cégbírósági bejegyzését követően **határozott időre jön létre. A Tiva-Szolg Kft. jogutódja a feladatellátás tekintetében a Tiszavasvári Városüzemeltetési Nonprofit Kft. (TÜVIT Kft.)**

1.4. A TÜVIT Kft. Tiszavasvári Város közigazgatási területén ellátja a kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021. (XII.27.) Korm. rendelet előírásainak megfelelően a kóbor állatok befogását, városi gyepmesteri telepen történő tartását, állatok tulajdonjog átruházását, kóbor állatok életének védelme feladatokat.

**2. A TÜVIT Kft. részére nyújtott működési támogatás:**

2.1 Az Önkormányzat a **TÜVIt Kft. jelen szerződés 1. pontjában meghatározott feladatellátásához a** **működési kiadások fedezetére** havonta 2.000.000-Ft **működési támogatást biztosít.**

2.2. A havi működési támogatást **utólag a tárgyhónapot követő 6. napjáig** utalja át az **Önkormányzat** a **TÜVIT Kft.** alábbi pénzforgalmi számlaszámára: ……………………………………….

**Amennyiben** a Tiva-Szolg Nonprofit Kft. **feladatellátásához szükséges,** úgy a költségvetésben szereplő összeg keretén belül, a **Tiva-Szolg Nonprofit Kft. indokolt írásbeli kérésére Önkormányzat gondoskodik a havi részleten felüli összeg utalásáról**.

2.3. A **működési támogatás összege az általános forgalmi adóra is fedezetet biztosít.** A TÜVIT Kft-nek a működési támogatást **tárgyévben kell felhasználnia, kivéve a munkabért és az ahhoz kapcsolódó közterheket,** a támogatás erre fordítandó részét a **tárgyévet követő év első hónap huszadik napjáig kell felhasználnia.** A **fel nem használt** támogatási összeget legkésőbb az éves beszámolóval egyidejűleg **köteles visszautalni** az Önkormányzat **11744144-15404761 számú pénzforgalmi számlájára**.

A TÜVIT Kft. tudomásul veszi, hogy az önkormányzat a jelen szerződés megszegésével kapcsolatban a TÜVIT Kft-vel szemben felmerülő igényeit, ezen szerződés alapján **azonnali beszedési megbízás útján érvényesíti.**

2.4. Az Áht. 50/A §-ában foglaltak alapján a **TÜVIT Kft. vállalja, hogy valamennyi fizetési számlájára vonatkozóan,** Tiszavasvári Város Önkormányzata javára szóló beszedési megbízás benyújtására vonatkozó **felhatalmazó nyilatkozatot ad a pénzügyi fedezethiány miatt nem teljesíthető fizetési megbízás esetére** a követelés legfeljebb **35 napra való sorba állítására vonatkozó rendelkezéssel együtt.**

2.5. A szakmai és pénzügyi **beszámoló elmulasztása, illetve határidőn túli benyújtása esetén**, a TÜVIT Kft. a támogatási összeget maradéktalanul visszautalja az Önkormányzat **11744144-15404761 számú pénzforgalmi számlájára.**

**3.** **Szakmai garanciák**

**3.1. TÜVIt Kft. kijelenti**, hogy jelen szerződés 1. pontjában megjelölt **Tiszavasvári városi gyepmesteri telep működtetése és ebbefogás** **feladatot képes ellátni.** **TÜVIT Kft.** vállalja, a feladat-ellátási kötelezettség címzettjeként az átvételt követően gondoskodik az ellátás folyamatos és zökkenőmentes működtetéséről a szakmai előírások betartása mellett a városi gyepmesteri telep képviselő-testülete által elfogadott Szervezeti és Működési Szabályzata előírásait is betartva.

3.2. **TÜVIT Kft.** **köteles a feladatellátásra vonatkozó mindenkori jogszabályokat, szabványokat, hatósági, szakhatósági és műszaki előírásokat betartani.**

3.3. **TÜVIT Kft.** köteles jelen szerződésben szabályozott feladatellátás **tekintetében az Önkormányzat részére évente beszámolni**, legkésőbb a tárgyévet követő év május 31. napjáig.

3.4. Felek vállalják, hogy a **működési alapdokumentumok** (különösen működési engedély; szervezeti és működési szabályzat, díjtételek meghatározása) **tekintetében együttműködnek a jelen szerződés alapján szükséges módosítások elvégzésében.**

3.5. TÜVIt Kft. **vállalja**, hogy a **feladatellátás folyamatossága érdekében gondoskodik a működési engedély megszerzéséről**, valamint a működés megkezdéséhez, illetve jogszerű feladatellátás fenntartásához **szükséges tőke és likviditás biztosításáról**. TÜVIT Kft. köteles jelen szerződés megkötését követően **haladéktalanul, az illetékes állategészségügyi hatóságtól működési engedélyt kérni**. Köteles továbbá a feladatellátás **teljes időtartama alatt jogerős és érvényes működési engedéllyel rendelkezni.**

1. **A tárgyi feltételek biztosításával kapcsolatos kérdések**

4.1. Az Önkormányzat a feladatellátáshoz szükséges épületet, helyiségeket a TÜVIT Kft. részére ingyenes használatba adta, melyre vonatkozóan külön használati szerződés rendelkezései az irányadóak.

4.2. A feladatellátáshoz beszerzett jelen megállapodás mellékletét képező eszközlista szerinti gépjármű és eszközöket az Önkormányzat ingyenes használatba adja a TÜVIT Kft részére.

4.3. TÜVIT Kft köteles gondoskodni a feladatellátást szolgáló **ingó vagyon vonatkozó jogszabályok szerinti tárgyi minimum feltételeknek való megfelelőségéről**, ezen belül a **- saját és használatra átadott – eszközök pótlásáról, javításáról, karbantartásáról, felülvizsgálatáról saját költségén.**

1. **Munkavállalókkal kapcsolatos kérdések**

A TÜVIt Kft. köteles a feladatellátáshoz szükséges, jogszabályban foglalt, valamint a telep Szervezeti és Működési Szabályzatában a képviselő-testület által meghatározott személyi minimumfeltételeket biztosítani.

1. **Ellenőrzés**

6.1. A TÜVIT Kft. köteles az **önkormányzat eseti kérésére** a szerződéssel érintett feladatellátásról **írásos, számadatokkal alátámasztott tájékoztatót készíteni.**

6.2. Az **önkormányzat jogosult** – illetve jogszabályban meghatározott esetekben köteles – a TÜVIT Kft. szerződésben vállalt kötelezettségei teljesítését **bármikor ellenőrizni.**

6.3. A **TÜVIT Kft. köteles** az önkormányzat meghatalmazott képviselőivel **együttműködni. Köteles az önkormányzat meghatalmazott képviselői részére minden az ellenőrzés elvégzéséhez szükséges támogatást megadni**, így különösen a számviteli nyilvántartásba betekintést engedni, valamint a szerződésben vállalt tevékenységvégzésre, illetve egyébként a gazdálkodására vonatkozó minden rendelkezésre álló adatot és információt megadni.

6.4. A **TÜVIT Kft.** köteles azonnal írásban jelenteni az **Önkormányzatnak**, ha a feladat ellátás folyamatossága bármilyen okból kifolyólag veszélybe kerül.

1. **Szerződés felmondása**

7.1. Felek megállapodnak abban, hogy jelen szerződést **rendes felmondással nem lehet felmondani.**

7.2. Felek megállapodnak abban, hogy jelen szerződés **írásban, közös megegyezéssel** megszüntethető.

7.3. A **TÜVIT Kft. a szerződést 3 hónapos rendkívüli felmondással** abban az esetben mondhatja fel, ha az **Önkormányzat** a jelen szerződésben meghatározott közfeladatok ellátásához szükséges **működési támogatást nem tudja biztosítani** és ezzel lehetetlenné teszi a TÜVIT Kft.ez irányú további működését.

**8. Egyéb rendelkezések**

8.1. A jelen megállapodásban nem szabályozott kérdések tekintetében a Polgári Törvénykönyv és a vonatkozó jogszabályok rendelkezései az irányadók.

8.2. Felek megállapodnak abban, hogy jelen szerződéssel kapcsolatban jognyilatkozat érvényesen kizárólag írásban tehető.

8.3. Az Önkormányzat (a továbbiakban e pont alkalmazásában: Adatkezelő) tájékoztatja a Kft-t, hogy jelen jogügylet kapcsán az Európai Parlament és a Tanács 2016/679 Rendeletében (GDPR) és az információs önrendelkezési jogról és az információszabadságról szóló 2011. évi CXII. törvényben (Infotv.) foglalt adatvédelmi és adatkezelési szabályokat betartja, azoknak megfelelően jár el. Adatkezelő tájékoztatja a Kft.-t, hogy jelen szerződésben rögzített adataikat a vonatkozó jogszabályoknak megfelelően, a szerződéses jogviszonyból eredő jogi kötelezettség teljesítése érdekében kezeli. Ezen túlmenően tájékoztatja a Kft-t, hogy a kapcsolattartásra szolgáló adataikkal kizárólag a kapcsolattartás céljából rendelkezik. Az adatok kizárólag jogszabályban és belső szabályzatban meghatározott irattárazási ideig tárolhatók. A Kft-nek joga van bármikor kérelmezni Adatkezelőtől a rá vonatkozó adatokhoz való hozzáférést, azok helyesbítését, törlését vagy kezelésének korlátozását, és tiltakozhatnak személyes adatainak kezelése ellen. A Kft. jelen szerződés aláírásával hozzájárul ahhoz, hogy a hivatkozott jogszabályok alapján Adatkezelő személyes adatait a fent említettek szerint kezelje.

8.4. Jelen szerződést Tiszavasvári Város Önkormányzata Képviselő-testülete …/2023. (V.25.) Kt. számú határozatával hagyta jóvá.

8.5. Szerződő Felek kijelentik, hogy a jelen szerződésben foglaltakat elolvasták, megértették, és mint a szerződéses akaratuknak mindenben megfelelőt, jóváhagyólag saját kezűleg aláírták 5 eredeti példányban.

Tiszavasvári, 2024. …………………..

………………………………… ……………………………

**TÜVIT Kft. Tiszavasvári Város Önkormányzata**

**Dr. Groncsák Andrea Szőke Zoltán**

**ügyvezető polgármester**

Pénzügyi ellenjegyző: ……………………………..

|  |  |
| --- | --- |
| **GYEPMESTERI TELEP** | |
| **eszközlista** | |
| **Mennyiség(db)** | **Megnevezés** |
| 1 | **MAN SYN1E TGE gépjármű RXD-154** |
| 1 | Kutyabefogó hurok |
| 1 | Műtőasztal, elektromos: 120 x 58 cm-es rozsdamentes asztallap, Porfestett lábbal, oldalán rögzítési lehetőség, min. magasság: 78 cm, max. magasság: 112 cm |
| 1 | + Rácsos asztalhosszabbító, rögzítővel |
| 1 | + Infúzió tartó, rögzítővel |
| 1 | + Műtőasztalhoz műszertálca, rögzítővel |
| 1 | Hűtőszekrény |
| 1 | Mérleg, állatorvosi, Soehnle |
| 1 | Hőlégsterilizátor 20 l (CBM) 2431/A |
| 1 | Lámpa, vizsgálólámpa LED KS-Q7 |
| 1 | Hulladékgyűjtő rozsdamentes 12 l |
| 1 | Hulladékgyűjtő rozsdamentes 20 l |
| 1 | Törlő adagoló hajtogatott papírhoz |
| 1 | Fertőtlenítő adagoló 0,45-1 l |
| 1 | Szekrény fali, 60x30x60 cm, kulcsos |
| 1 | Szekrény kartoték 5 fiókos, fém fiókkal, 35x51x131 |
| 3 | Hegar-Olsen féle tűfogó - 14 cm hosszú |
| 3 | Sebészeti csipesz - egyenes horgas  13 cm |
| 3 | Sebészeti csipesz - 15 cm |
| 1 | Hartmann-féle idegentest fogó - 14 cm hosszú |
| 3 | Sebészeti olló hajlított - hegyes-tompa 14 cm |
| 3 | Sebészeti olló hajlított - tompa-tompa  14 cm |
| 2 | Olló egyenes - hegyes-tompa  18 cm |
| 12 | Érfogó Pean-féle fogazás nélkül - hajlított 12 cm |
| 6 | Érfogó Pean-féle fogazás nélkül - hajlított 14,5 cm |
| 3 | Hegar-Olsen féle tűfogó - 17 cm hosszú |
| 1 | Varratszedő olló  - 12 cm |
| 6 | Érfogó Pean-féle fogazás nélkül - egyenes 12 cm |
| 3 | Kutyaház Natura M-L, 104 x 72 x 68 cm |
| 2 | Kutyaketrec ABC-ZOO 91 x 61 x 66 cm, fekete, 2 ajtó |
| 2 | Kutyaketrec ABC-ZOO 122 x 79 x 86 cm, fekete, 2 ajtó |
| 2 | Trixie Szájkosár Műanyag M fekete |
| 2 | Trixie Szájkosár Műanyag L fekete |
| 2 | Trixie Szájkosár Műanyag L-XL fekete |
| 20 | Trixie fém itatótál 1.8l/20cm |
| 6 | Trixie fém itatótál 2.8l/24cm |
| 2 | Trixie Classic hosszabbítható póráz L-XL 2m/25mm |
| 2 | Trixie Classic póráz L-XL 1m/25mm fekete |
| 2 | Trixie Nyakörv Classic S-M 30-45cm/15mm fekete |
| 2 | Trixie Nyakörv Classic L-XL 40-65cm/25mm fekete |

**…./2024. (V.23.) Kt. számú határozat 3. sz. melléklete**

**Gyepmesteri Telep**

**Szervezeti és Működési Szabályzata**

1. **A Telep főbb adatai (cím, elérhetőség honlap, személyzet, nyitvatartási idő, ügyfélfogadás)**
2. A telep üzemeltetője: Tiva-Szolg Nonprofit Kft, Székhelye: 4440 Tiszavasvári, Báthori. u. 6.
3. Elérhetőségek

2.1 cím: 4440 Tiszavasvári, Sopron u. 046/1 hrsz.

2.2. honlap: [www.tivaszolg.hu](http://www.tivaszolg.hu)

2.3. telefon:

2.4. email: [tivaszolgnonprofit@gmail.com](mailto:tivaszolgnonprofit@gmail.com)

2.5. személyzet: 3 fő (1 fő ebrendész, 1 fő állatgondozó, 1 fő adminisztrátor)

A telep felelős irányítója a Tiva-Szolg Kft. ügyvezetője.

2.6. nyitvatartási idő: hétköznap 8-12 óra között

munkaszüneti napokon és ünnepnapokon a telep zárva tart

1. **A telepen elhelyezhető egyedszám, az elhelyezés módja állatfajonkénti bontásban**

A telepen 13 db kutya számára biztosított a férőhely. Amennyiben a telep férőhelyszáma betelik, ideiglenesen a hatósági megfigyelésen már átesett, egymással jól megférő kutyák együtt is elhelyezhetőek közös kennelben.

A kutyák elhelyezése módja: egyedi kennelekben

A Telep Tiszavasvári közigazgatási területéről fogad kutyákat.

1. **Az állatok befogásának módja, eszközei**

A kóbor állatok befogását az ebrendész az állatok lehető legnagyobb kíméletével hajtja végre fojtásmentes befogó bottal.

A befogás és a tetemek begyűjtése az ebrendész saját észlelése, valamint bejelentés alapján történhet.

1. **Az állatok telepre történő beléptetési és kiléptetési rendje (adatfelvétel, állatorvosi vizsgálat, a beteg állatok elkülönítésének módja)**

1. A telepre csak az ebrendész által befogott állat kerülhet.

2. A telepre bekerült állatokat az állatorvossal meg kell vizsgáltatni, a szükséges és indokolt a szükséges gyógykezeléseket vele elvégeztetni.

3. Ismeretlen előéletű állat csak 14 napos megfigyelés kedvező eredményének megállapítása, valamint a szükséges védőoltások elvégzése, valamint az állatot azonosító elektronikus transzponderrel (bőr alá ültetett mikrochip) történő megjelölése után adható ki.

4. Az állatok kiadása előtt az ebrendész és az állatorvos köteles megállapítani, hogy megvannak-e a kiadás feltételei.

5. Az állatot kiadni az állat gazdájának, az állat új gazdájának, vagy állatmenhelynek, állatvédelmi szervezetnek lehet.

1. **Az állatok elhelyezésének, ellátásának, gondozásának folyamata**

1. Az állatokat elkülönítetten kell elhelyezni, számozott ketrecekben, kennelekben.

2. A megfigyelés alatt álló állatok csak külön kennelben tarthatók.

3. Az állatokat naponta legalább két alkalommal ellenőrizni kell, valamint az ivóvízhez való folyamatos hozzáférést és a napi kétszeri etetést biztosítani kell.

Az állatot fajának, korának, fiziológiai állapotának megfelelő táplálékkal kell ellátni.

4. A szabadban, udvaron, a Telep környékén a befogott állatokat megkötve sem lehet tartani.

5. Ismeretlen előéletű kutyát és macskát legalább 14 napig elkülönítetten kell tartani az állategészségügyi előírások alapján.

1. **Az állatok ellenőrzésének, az állatorvosi ellátás biztosításának a módja**

A telepen az állatok egészségügyi ellenőrzését, állatorvosi-, és állategészségügyi ellátását a Tiva-Szolg Kft-vel szerződéses jogviszonyban álló állatorvos látja el. Az állatorvos feladatait a megbízási szerződése határozza meg részleteiben.

1. **A takarítási, fertőtlenítési szabályok (tartási hely tisztítása, fertőtlenítés módja, anyagai, eszközei)**

1. A telep takarítása az ebrendész és állatgondozó feladata, akik az elvégzett takarítási, fertőtlenítési munkálatokról takarítási naplót kötelesek vezetni.

2. Az ebrendész és állatgondozó a kennelek takarítását, amikor azok használatban vannak, napi rendszerességgel kötelesek elvégezni.

3. A takarítás történhet a kennel padozatának szárazon tartásával, söpréssel, illetve szükség esetén vizes felmosással.

4. Az ebek elszállítása után minden esetben a kennel teljes körű takarítása, fertőtlenítése történik. A fertőtlenítés a kennelek nagynyomású tisztítóval történő átmosása után klórmeszes felszórással történik.

5. Használaton kívüli kennelek takarítása havi egy alkalommal, azok felseprésével, kötelező.

1. **Az állatokról készített nyilvántartás vezetésének módja**

A telepen dolgozó adminisztrátor a telepre beérkezett állatokról naprakész elektronikus nyilvántartást vezet az alábbi adatokkal, a változások feltüntetésével:

1. a ketrec, kennel számát,

2. az állat faját, fajtáját,

3. az állat nemét,

4. az állat színét, megkülönböztető jegyeit,

5. az állat körülbelüli életkorát,

6. bekerülési idejét (év, hó, nap),

7. kitől került be az állat,

8. honnan került be az állat

9. a megtalálás helye, körülményei,

10. azonosító elektronikus transzponderrel (bőr alá ültetett mikrochip) rendelkező állat esetén, annak sorszáma,

11. megfigyelés kezdete,

12. a megfigyelés utolsó időpontja,

13. az állat kiadásának ideje, kiadást végző megnevezése, aláírása,

14. átvevő neve, címe,

15. az átvevő nyilatkozata arra vonatkozóan, hogy hol fogja tartani az állatot, és betartja az érvényben lévő állatvédelmi rendelkezéseket,

16. az állat elhullásának ideje, oka,

17. egyéb megjegyzések.

1. **Az állati tetemek, állati eredetű melléktermékek ideiglenes tárolásának, a trágya kezelésének és ártalmatlanításának módja**

A telepen keletkezett hulladék, állati ürülék zárt konténerben kerül tárolásra és elszállításra.

A keletkező szennyvíz a kennelekből összefolyón keresztül, zárt rendszerű, szivárgásmentes emésztőbe folyik, ahonnan szippantással időnként eltávolításra kerül.

Az állati tetemek, melléktermékek elszállítását, ártalmatlanítását szerződés útján az ATEV Zrt. (1097 Budapest, Illatos út 23.) végzi.

1. **Záró rendelkezések (hatályba lépés)**

Jelen szabályzat 2024. ………. napján lép hatályba.

**Tiszavasvári, 2024. …….**

**Dr. Groncsák Andrea**

**Tiva-Szolg Kft ügyvezetője**

**Gyepmesteri Telep**

**Szervezeti és Működési Szabályzata**

1. **sz. melléklete**

**A Telep lakosság számára biztosított szolgáltatási díjai**

Az alkalmazott árak bruttó árak.

|  |  |
| --- | --- |
| **Szolgáltatás** | **Ár bruttóban (Ft)** |
| Kiváltási díj tulajdonos részére | Tartási költség:2000 Ft/ nap  Állatorvosi költségek megtérítése: (chip behelyezés, oltási könyv kiadás, veszettség elleni oltás, paraziták elleni kezelés)  Szállítás, befogás díja: 8000 Ft + 450 Ft/km |
| Állati hulla átvétele | 200 Ft/kg |
| Egyéb állati melléktermékek átvétele | 200 Ft/kg |
| Hatósági intézkedésre történő állat elszállítása telepre | 10.000 Ft +450 Ft/km |
| Állati tetem begyűjtése | 200 Ft/kg +450 Ft/km |

**Gyepmesteri Telep**

**Szervezeti és Működési Szabályzata**

1. **sz. melléklete**

**Gyepmesteri telep felszámolási terve megszűnés esetére**

Bármely okból való megszűnés esetén a gyepmesteri telep felszámolását az alábbi rend szerint kell végrehajtani:

1. A szolgáltatás nyújtásának megszüntetése (kóbor állatok begyűjtése, állati tetemek átvétele)
2. Örökbefogadók keresése.
3. A gyepmesteri telepen maradt állatokat a kötelező tartást követően bármilyen állatokat befogadó szervezethez, alapítványokhoz való átadása.
4. Végső esetben az állategészségügyi feladatokat ellátó állatorvossal szükséges konzultálni.
5. A gyepmesteri telepen a tevékenység addig nem szüntethető be, ameddig elhelyezésre váró állat marad.

**…./2024. (V.23.) Kt. számú határozat 4. sz. melléklete**

**Megbízási szerződés**

**Állatorvosi feladatok ellátására Gyepmesteri telepen**

**tervezet**

Amely létrejött

egyrészről **Tiva-Szolg Nonprofit Kft.** mint Megbízó (képviseli: dr. Groncsák Andrea ügyvezető, székhelye: 4440 Tiszavasvári, Báthori u. 6.., adószáma: ……………, számlaszáma: …………………….) (a továbbiakban: Megbízó)

másrészről **dr. Bodnár József e.v**. (székhelye: ………………., adószáma: ………………………… számlaszám: ………………………………) (a továbbiakban: Megbízott)

- a továbbiakban együtt: Felek –

között az alábbi feltételek szerint:

1. A Felek rögzítik, hogy közöttük 2024. …… napjától határozatlan idejű megbízási jogviszony jön létre, mely alapján a Megbízott a Tiszavasvári, Sopron u. 046/1 hrsz. alatti városi gyepmesteri telepen (a továbbiakban: Telep) szolgáltató állatorvosi feladatokat lát el.

# A Tiszavasvári Város Önkormányzata Képviselő-testülete …/2024. (V.23.) számú határozatával felhatalmazta az ügyvezetőt jelen megállapodás megkötésére, melynek célja a kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021. (XII. 27.) Korm. rendeletben foglalt szolgáltató állatorvosi feladatok ellátásának biztosítása, összhangban a gyepmesteri telep működési szabályzatával.

1. A felek megállapodnak abban, hogy jelen megállapodás mellékletében rögzített díjakat fizetik az egyes állatorvosi szolgáltatásért. A díjfizetés az állatorvos által kiállított számla ellenében történik az általa megadott alábbi bankszámlára történő 8 napon belüli utalással:

………………………………………………………………….

1. A Megbízott feladatai elsődlegesen:
   1. ellenőrzi az állatoknak a Telepen történő elhelyezését és gondozását, ellátja az ezzel kapcsolatos szaktanácsadást;
   2. az állatok egészségügyi állapotának rendszeres vizsgálata, a sérült, beteg állatok gyógykezelése;
   3. a fertőző és parazitás betegségek elleni védekezés szervezése, a Telep járványügyi izolációjának biztosítása;
   4. a Telepre került állatokat megvizsgálja, veszettség elleni oltással ellátja és szükség szerint megelőző és gyógyító kezelésben részesíti – melynek költségeit jelen megállapodás 1. sz. mellékletében meghatározott díjak alapján fizeti meg a Megbízó. A szerződő felek a tárgyévre vonatkozó finanszírozási költségekről minden év február 28. napjáig megállapodnak, a meghatározott díjakat szükség esetén felülvizsgálják.
   5. nyilvántartást vezet a Telepen lévő állatok egészségügyi állapotáról, az állatokon történt beavatkozásokról és a felhasznált anyagokról;
   6. döntés az eb elaltatásáról, gondoskodás annak állatvédelmi szempontból aggálymentes végrehajtásáról, a hatályos jogi szabályozás figyelembe vételével. Az elaltatásokat kizárólag az állatorvos végezheti. Az állatorvos döntésének okait, idejét az eb nyilvántartó lapján rögzíteni kell;
   7. az állatok kiadására való alkalmasságának megítélése, a kiadásra való felkészítés;
   8. nyilvántartást vezet az e célra rendszeresített naplóban a vizsgálatok, kiszállások időpontjáról;
   9. a munkavégzés során szerzett tapasztalatok és információk alapján javaslatot tehet az üzemeltetőnek az állategészségügyi szempontú hiányosságok megszüntetésére;
   10. Együttműködik a megbízási szerződéssel rendelkező szervezettel/szervezetekkel (alapítványok)
2. Felek elfogadják, hogy a gyepmesteri telep működési engedélye megszűnésével jelen állatorvosi szerződés automatikusan megszűnik.
3. Felek a közöttük jelen szerződéssel összefüggésben felmerülő vitás kérdések rendezését elsősorban békés úton, bírói út igénybevétele nélkül igyekeznek rendezni, amennyiben ez nem lehetséges, kikötik a Nyíregyházi Törvényszék illetékességét.
4. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.
5. Megbízó (a továbbiakban e pont alkalmazásában: Adatkezelő) tájékoztatja Megbízottat, hogy jelen jogügylet kapcsán az Európai Parlament és a Tanács 2016/679 Rendeletében (**GDPR) és az információs önrendelkezési jogról és az információszabadságról szóló 2011. évi CXII. törvényben (Infotv.) foglalt adatvédelmi és adatkezelési szabályokat betartja, azoknak megfelelően jár el.**

Adatkezelő tájékoztatja a Megbízottat, hogy

* jelen szerződésben rögzített adatait a vonatkozó jogszabályoknak megfelelően, a szerződéses jogviszonyból eredő jogi kötelezettség teljesítése érdekében kezeli.
* a kapcsolattartásra szolgáló adataikkal kizárólag a kapcsolattartás céljából rendelkezik. Az adatok kizárólag jogszabályban és belső szabályzatban meghatározott irattárazási ideig tárolhatók.

A Megbízottnak joga van bármikor kérelmezni Adatkezelőtől a rá vonatkozó adatokhoz való hozzáférést, azok helyesbítését, törlését vagy kezelésének korlátozását, és tiltakozhatnak személyes adatainak kezelése ellen. A Megbízott jelen szerződés aláírásával hozzájárul ahhoz, hogy a hivatkozott jogszabályok alapján Adatkezelő személyes adatait a fent említettek szerint kezelje.

1. A Felek jelen megbízási szerződést, mint akaratukkal mindenben megegyezőt jóváhagyólag aláírják.

Tiszavasvári, 2024. május ……….

|  |  |
| --- | --- |
| dr. Groncsák Andrea  ügyvezető  Tiva-Szolg Nonprofit Kft. | Dr. Bodnár József e.v.  állatorvos |

Állatorvosi szerződés 1. sz. melléklete

Szolgáltatáshoz kapcsolódó díjak (nettó árak)

1. vizsgálati díj: 13.000 Ft/óra
2. 1. gyógykezelés: 4455 Ft
3. további utókezelések: 2227,5 Ft/alkalom
4. veszettség elleni oltás beadása díja: 2227,5 Ft/db
5. infúzió adása: 2227,5 Ft/db
6. vénakanül felhelyezés: 2227,5 Ft/db
7. külső hallójárat tisztítás: 4455 Ft
8. transzponder behelyezés költsége: 3850 Ft/db
9. kiszállási díj: 6880 Ft/alkalom
10. altatás: 8910 Ft/alkalom
11. ivartalanítás:

hím: 22275 Ft

nőstény: 35640 Ft

1. sebtisztítás: 4455 Ft/alkalom
2. varrás: 13365 Ft/alkalom